«Школ пщIантIэ нэхъыфI-2013»
Бахъсэн куейм щызэхалъхьэж илъэскIэ екIуэкIа «Школ пщIантIэ нэхъыфI-2013» зэпеуэм кърикIуахэр. Лэжьыгъэхэр къэзыпщытэхэм яхэтщ щIыпIэ администрацэм, егъэджакIуэхэм я профсоюз зэгухьэныгъэм я лIыкIуэхэр. Гупыр щыIащ Жэнхъуэтекъуэ, ХьэтIохъущыкъуей, Зеикъуэ, Ислъэмей къуажэхэм дэт еджапIэхэмрэ сабий гъэсапIэхэмрэ.
Школхэм, сабий садхэм я пщIантIэхэм я къабзагъэр, ахэр зыхуей-зыхуэфIыр, пщIантIэхэм дэт зыгъэпсэхупIэхэр, спорт ут цIыкIухэр, IуэхущIапIэм и теплъэр зыгъэдахэ нэгъуэщI Iуэхугъуэхэр — псори къаплъыхьащ гупым хэтхэм.
«Зэпеуэм хэтахэм абы зэрызыхуагъэхьэзырамрэ ар зэрекIуэкIамрэ гукъинэ тщыхъуащ. Къэпщытэныгъэхэр иджыри щедгъэкIуэкIар IуэхущIапIэ зыбжанэрами, жыпIэ хъунущ дызэплъа школ, сабий сад пщIантIэхэр республикэпсо утыкум щыбгъэлъагъуэми, узэрытемыукIытыхьынур», — жеIэ кIэлъыплъакIуэ гупым и унафэщI, щIыналъэ администрацэм и Iэтащхьэм и къуэдзэ Къаздэхъу Олег.
Пэжу, гъэ еджэгъуэ блэкIам къриубыдэу IуэхущIапIэхэм куэд яхузэфIэкIащ. Апхуэдэхэщ, псалъэм папщIэ, школ, сабий сад пщIантIэхэм щхъуантIагъэ нэхъыбэ зэрыщыхасар, абыхэм псыкъелъэхэр, псыутххэр зэрыдащIыхьар, школ хадэхэр къызэрагъэщIэрэщIэжар, удз гъэгъахэм хухаха щIы Iыхьэхэр дахэу зэраубзыхуар.
Куейм и еджапIэхэм, сабий садхэм я унафэщIхэм фIыщIэ хуащIащ «Школ пщIантIэ нэхъыфI-2013» зэпеуэм ехьэлIа Iуэхухэр къадэзыгъэпсынщIа адэ-анэхэм, цIыху щхьэхуэхэм.
Фигу къэдгъэкIыжынщи, зэпеуэр нэгъабэ къыхалъхьауэ щытащ Бахъсэн щIыналъэ администрацэм и Iэтащхьэ Сыжажэ Хьэсэн и жэрдэмкIэ. Зэхьэзэхуэм къыхэжаныкIхэр ирагъэпэжэну сом мин 600-м щIигъу хухахащ.
АЛОКЪУЭ Аринэ.
Бахъсэн куей
